A Tanács határozata
(1999. április 29.)
tengeri biotoxinokat ellenőrző referencialaboratóriumokról szóló 93/383/EGK határozat módosításáról
(1999/312/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
(1) mivel a 93/383/EGK határozat [4] 3. cikke létrehozza a tengeri biotoxin ellenőrzésére kijelölt nemzeti referencialaboratórium intézményét; mivel az említett laboratórium neve megváltozott; mivel emiatt szükséges a 3. cikk ennek megfelelő módosítása;
(2) mivel a 93/383/EGK határozat nem tartalmaz a mellékletének gyors felülvizsgálatára szolgáló eljárást; mivel rendelkezést kell hozni arra, hogy az egyes tagállamok által küldött értesítések nyomán a Bizottság felülvizsgálhassa ezt a mellékletet;
(3) mivel a 93/383/EGK határozat melléklete létrehozza a tagországok által a tengeri biotoxin ellenőrzésére kijelölt nemzeti referencialaboratóriumok listáját;
(4) mivel a Belgium, Finnország, Németország, Görögország, Spanyolország, Olaszország, az Egyesült Királyság és Svédország által a tengeri biotoxin ellenőrzésére eredetileg kijelölt nemzeti referencialaboratóriumok már nem felelnek meg eredeti rendeltetésüknek, vagy időközben megváltozott a nevük; mivel a 93/383/EGK határozat mellékletét ennek megfelelően módosítani kell a tagállamok által a nemzeti referencialaboratóriumokkal kapcsolatosan küldött értesítések figyelembevétele céljából,
ELFOGADTA EZT A HATÁROZATOT:
1. cikk
A 93/383/EGK irányelv a következőképpen módosul:
1. A 3. cikk helyébe a következő szöveg lép:
"3. cikk
A "Laboratorio de biotoxinas marinas del Area de Sanidad", Vigo, a Közösség tengeri biotoxin ellenőrzésére kijelölt referencialaboratóriuma."
2. A 4. cikk a következő francia bekezdéssel egészül ki:
"- segítve a nemzeti referencialaboratóriumokat megfelelő minőségbiztosítási rendszer megvalósításában a helyes laboratóriumi gyakorlat (GLP) elvei és az EN 45000 követelményei alapján;"
3. Az 5. cikk után a következő cikkel egészül ki:
"5a. cikk
A Bizottság szükség szerint módosítja e határozat mellékletét azt követően, hogy egy tagállam a tengeri biotoxin ellenőrzésére kijelölt nemzeti referencialaboratóriumát érintő változásról értesítette.
A nemzeti referencialaboratóriumok jegyzékét és mindenkori frissített változatát a Bizottság az Európai Közösségek Hivatalos Lapjában hirdeti ki."
2. cikk
A 93/383/EGK határozat mellékletének helyébe e határozat mellékletének szövege lép.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek a határozatnak a tagállamok a címzettjei.
Kelt Luxembourgban, 1999. április 29-én.